Ntons owetz kyin te Jesus tuj tjay te Kaypas bꞌix oxik kyin tuj tdespach te Pilat te twitzaleꞌ kꞌulul mandad aj Rom.
Komo ya chꞌinky tuq qxhkꞌateꞌ [tzan tpon te qꞌij bꞌan xjan],
kye xjal aj tijajil Israel kꞌontiꞌl eꞌox tuj te despach tzan kꞌon ktzꞌilan tuj kyanim tzan kywaꞌan tuj te qꞌij Paskw.
Ntons te Pilat owetz yoliyon kyukyꞌiꞌl bꞌix oxik tqꞌumaꞌ kyetz ikxjani:
«¿Tidiꞌ til ja xjal aj maꞌtx tzul etin tzanini?»
Ntons kyetz owaj ktzaqꞌbꞌeꞌ ikxjani:
«Qa nyaꞌtx-wit jun xjal aj at til,
kꞌontiꞌl-tal ma tzul jqꞌapoꞌtzna awukyꞌiꞌl.»
Ntons te Pilat oxik tqꞌumaꞌ kyetz ikxjani:
«Intxik etin etetz,
peꞌekꞌulun etetz tukyꞌiꞌl iktzaꞌx nyolin tuj ekawbꞌil.»
Yaji kyetz oxik kyqꞌumaꞌ tetz ikxjani:
«Per qetza qxjalil kꞌontiꞌl qoklena tzan tqet jkansaꞌ jun xjal.»
Ikxji okyꞌik tzan tponkix tyol te Jesus aj txik tqꞌumaꞌ titzaꞌ tuq tetz okamel.
Yaji te Pilat owox tukꞌleꞌ te Jesus tuj te tdespach bꞌix oxik tqaniꞌ tetz ikxjani:
«¿Aꞌich peꞌ yatz te twitzaleꞌ kꞌulul mandad kxol kye axjalil aj tijajil Israel?»
Te Jesus oxik tqꞌumaꞌ ikxjani:
«¿Aj ntzaj achaꞌoꞌ wetzni,
tuj awiꞌx peꞌ nꞌetz awin qatzun cha oxik qꞌumaꞌ wiꞌj tzan junkyji?»
Ntons te Pilat owaj stzaqꞌbꞌeꞌ tetz ikxjani:
«¿Aꞌin petzun wetz jun aj tijajil Israel?
Kye axjalil bꞌix kye pal aj nim kyajwalil maꞌtx chkaj kyqꞌapoꞌ tuj nqꞌabꞌ.
¿Tidiꞌ ma akꞌuluj?»
Te Jesus oxik tqꞌumaꞌ ikxjani:
«Wetz wajwalil tzan nkꞌulun mandad nyaꞌtx iktzaꞌ kye xjal nkyekꞌulun mandad twitz ja txꞌoꞌtxꞌni.
Qa cha iktzaꞌ-wit kyetz nkyekꞌulun mandad tzani twitz ja txꞌoꞌtxꞌni,
ntons kye aj nkyeꞌonen te wetz okyeqꞌojiyon-tal tzan kykolon wiꞌj tzan kꞌon nxik qꞌapoꞌ tuj kyqꞌabꞌ kye xjal aj tijajil Israel [aj nkyeqꞌojin wiꞌj].
Wetz wajwalil tzan nkꞌulun mandad nyaꞌtx iktzaꞌ kye xjal tzani twitz txꞌoꞌtxꞌ.»
Ntons te Pilat oxik xhchaꞌoꞌ tetz:
«¿Ntons yatz bꞌanꞌax peꞌ aꞌich jun twitzaleꞌ kꞌulul mandad?»
Te Jesus owaj stzaqꞌbꞌeꞌ:
«Iktzaꞌx maꞌtx tzaj aqꞌumaꞌni,
wetz aꞌin jun twitzaleꞌ kꞌulul mandad.
Astilji wetz inꞌul,
inꞌitzꞌjik tzani twitz txꞌoꞌtxꞌ,
tzan txik nyoliꞌ te tumeꞌl bꞌanꞌax,
bꞌix kyaqil kye aj nkyeꞌokslan te bꞌanꞌax,
nꞌok kysiꞌ kywiꞌ wiꞌj.»
Ntons te Pilat oxik xhchaꞌoꞌ:
«¿Tidiꞌ te bꞌanꞌax?»
Ntons owetz junkyꞌel bꞌix oxik tqꞌumaꞌ junkyꞌel kye xjal ikxjani:
«Wetz nꞌel tuj nwitz te ja xjalni kꞌontiꞌl jun til.
Per komo etetz naqꞌikixkixiꞌ tzan txik ntzoqpiꞌ jun aj pres tuj te qꞌij Paskw,
¿egan peꞌ tzan txik ntzoqpiꞌ te aj [nꞌok qꞌumaꞌ te] twitzaleꞌ kꞌulul mandad etiꞌjni?»
Ntons kyaqil ebꞌajjaw sikyꞌin kongan,
oxik kyqꞌumaꞌ ikxjani:
«¡Kꞌon xik atzoqpiꞌ te nini!
¡Mejor intxik atzoqpiꞌ te Barabas!»
Komo te Barabas jun xjal aj [kygan tuq kye xjal tzan tpaj tetz] nqꞌojin tuq kyiꞌj kye kꞌulul mandad [aj Rom].